Ելման դրություն. Արեւմուտքը զորքեր է տեղակայում արեւելաեվրոպական երկրներում, Ռուսաստանը`Բելառուսում
Միացյալ Նահանգները սկսել է զենքերի ու զինամթերքի առաքում Ուկրաինա: ԱՄՆ-ի նախագահ Ջո Բայդենը վերջերս էր հայտարարել, որ ռուսական զորքերի ցանկացած տեղաշարժ դեպի Ուկրաինա կդիտարկվի որպես ներխուժում:
ԱՄՆ-ից մարտական զենքերի ու զինամթերքի մատակարարումների առաջին խմբաքանակն Ուկրաինա հասավ այն բանից հետո, երբ ուրբաթ օրը Վաշինգտոնի և Մոսկվայի պաշտոնյաները պայմանավորվեցին շարունակել աշխատանքները լարվածությունը թուլացնելու ուղղությամբ եւ այն բանից հետո, երբ բրիտանական հետախուզությունը նախազգուշացրեց Ուկրաինայում իշխանությունը ռուսամետ ինչ որ նախագահի հանձնելու Մոսկվայի ծրագրերի մասին: Մի բան, ինչը Մոսկվան հերքում է: Ըստ The New York Times օրաթերթի, Միացյալ Նահանգներն արեւելաեվրոպական երկրներ կուղարկի 1000-ից 5000 թվակազմով ուժեր, եթե իրադրությունը շարունակի սրվել: Կիրակի օրը, ելույթ ունենալով ABC-ի «Այս շաբաթ» ծրագրում,՝ԱՄՆ-ի Սենատի արտաքին հարաբերությունների հանձնաժողովի անդամ Քրիս Քունսը կոչ արեց ԱՄՆ-ին արդեն իսկ սկսել պատժամիջոցներ ընդդեմ Ռուսաստանի: «Հարկավոր է կիրառել այնպիսի խիստ պատժամիջոցներ, ինչպես Իրանի դեպքում, որոնք ստիպեցին Թեհրանին վերադառնալ բանակցությունների սեղանի շուրջ», ասել է նա: Ռուսաստանի դեմ պատժամիջոցներ է նախապատրաստում Մեծ Բրիտանիան եւս, որը նաեւ սպառազինություն է մատակարարում Ուկրաինային: Լոնդոնը հավելյալ ռազմանավեր ու կործանիչներ է ուղարկում դեպի արեւելաեվրոպական ՆԱՏՕ-ի անդամ պետություններ: Արևմուտքի հետ լարվածության այս պայմաններում Ռուսաստանի պաշտպանության նախարարությունը շաբաթ օրը հրապարակեց ռուսական, իրանական և չինական ռազմանավերի մասնակցությամբ Օմանի ծոցում համատեղ զորավարժությունների մասին լուսանկարներ: Ռուսական կործանիչները սկսել են թռիչքներ կատարել դեպի Ուկրաինայի հարևան Բելառուս, որտեղ տեղի իշխանությունները հայտարարում են մարտական պատրաստության զորավարժություններ սկսելու մասին: Ինչ վերաբերում է ՆԱՏՕ-ին, ապա այս կառույցի ղեկավարները երկուշաբթի օրը հայտարարել են, որ նաեւ այս դաշինքի կողմից են հավելյալ ռազմանավեր ու կործանիչներ ուղարկվում դեպի արևելյան Եվրոպա: «ՆԱՏՕ-ն կշարունակի ձեռնարկել բոլոր անհրաժեշտ միջոցները՝ պաշտպանելու… բոլոր դաշնակիցներին, այդ թվում՝ ուժեղացնելով դաշինքի արևելյան հատվածը», ասված է ՆԱՏՕ-ի գլխավոր քարտուղար Յենս Ստոլթենբերգի հայտարարության մեջ: